ตลท.แขวน SP หุ้น NOK เช้านี้ เหตุผู้สอบบัญชีไม่ให้ข้อสรุปงบฯ Q1/63
ตลท.แขวน SP หุ้น NOK เช้านี้ เหตุผู้สอบบัญชีไม่ให้ข้อสรุปงบฯ Q1/63
14 ส.ค. 2563

ผู้สื่อข่าวรายงานว่า ตลาดหลักทรัพย์แห่งประเทศไทย หรือ ตลท. ขึ้นเครื่องหมาย SP, NP หลักทรัพย์ของ บริษัท สายการบินนกแอร์ จำกัด (มหาชน) หรือ NOK กรณีผู้สอบบัญชีไม่ให้ข้อสรุปต่องบการเงินสิ้นสุดวันที่ 31 มี.ค. 2563
โดยเป็นการขึ้นเครื่องหมาย SP ตั้งแต่รอบเช้าของวันนี้ (14 ส.ค.63) และกำหนดวันปลดเครื่องหมายวันที่ 17 ส.ค. 63
อนึ่ง NOK รายงานผลการดำเนินงานงวดไตรมาส 1/63 สิ้นสุด วันที่ 31 มี.ค.63 ดังนี้

ทั้งนี้ จากสถานการณ์การแพร่ระบาดของโรคติดเชื้อไวรัสโคโรนา 2019 (COVID-19) ส่งผลให้บริษัทมีรายได้จากการดำเนินงานลดลงเมื่อเทียบกับปีก่อน
นอกจากนั้นด้านค่าใช้จ่ายในการดำเนินงานของบริษัทยังเพิ่มสูงขึ้นโดยสาเหตุหลักมาจากการรับรู้ค่าใช้จ่ายที่เพิ่มขึ้นจากการนำมาตรฐานการ รายงานทางการเงินฉบับที่ 16 เรื่องสัญญาเช่ามาใช้ประกอบกับการตั้งค่าเผื่อผลขาดทุนด้านเครดิตที่คาดว่าจะเกิดขึ้น และค่าเผื่อการด้อยค่าในงบการเงินเฉพาะกิจการสำหรับสินทรัพย์ที่เกี่ยวข้องกับบริษัท สายการบินนกสกู๊ต จำกัด
ดังนั้นส่งผลให้ในไตรมาส  1/63 บริษัทมีผลประกอบการขาดทุนเบ็ดเสร็จรวมจำนวน 4,372.07 ล้านบาท เพิ่มขึ้นจาก ขาดทุน 281.27 ล้านบาทเมื่อเทียบกับช่วงเดียวกันของปีก่อน
อย่างไรก็ตาม ในไตรมาส 1 บริษัทมีรายได้รวม 2,614.21 ล้านบาท ลดลงร้อยละ 24.64 จากช่วงเดียวกันของปีก่อน โดยแบ่งเป็นรายได้จากค่าโดยสาร 2,293.12 ล้านบาทคิดเป็นร้อยละ 87.72 ของรายได้รวม รายได้จากการให้บริการ 287.00 ล้านบาท คิดเป็นร้อยละ 10.98 ของรายได้รวม และรายได้อื่น 34.09 ล้านบาท คิดเป็นร้อยละ 1.30 ของรายได้รวม
ส่วนรายได้ต่อปริมาณการผลิตผู้โดยสาร (RASK) เท่ากับ 1.79 บาท/ที่นั่ง-กม. ลดลงร้อยละ 14.76 เมื่อเทียบกับช่วงเดียวกันของปีก่อนและปริมาณการผลิตด้านผู้โดยสาร (ASK) ลดลงร้อยละ 12.05